
                                                        RAPORT

       asupra propunerii legislative de completare a Legii nr.47(r1) din 18/05/ 1992 privind organizarea şi funcţionarea Curţii Constituţionale
              În conformitate cu prevederile art. 95  din Regulamentul Camerei Deputaţilor, republicat, Comisia juridică, de disciplină şi imunităţi  a fost sesizată spre dezbatere, în fond,  cu propunerea legislativă de completare a Legii nr.47(r1) din 18/05/1992 privind organizarea şi funcţionarea Curţii Constiutţionale, trimisă cu adresa nr. Plx.116 din 12  martie 2008,  înregistrată cu nr. 31/ 217  din 13 martie 2008.
                    Potrivit prevederilor art. 75 din Constituţia României, republicată şi ale art. 92 alin. (8)  din Regulamentul Camerei Deputaţilor, republicat, Camera  Deputaţilor este prima  Cameră sesizată. 
   Consiliul Legislativ  a avizat favorabil, cu observaţii şi propunerii iniţiativa legislativă, conform avizului nr.2/03.01.2008.
   Guvernul, prin punctul de vedere, transmis cu adresa nr.332 din 6.02.2008, nu susţine adoptarea iniţiativei legislative.
   Propunerea legislativă  supusă dezbaterii are ca obiect de reglementare  completarea art.11 alin.(1) pct.B din Legea nr.47/1992 privind organizarea şi funcţionarea Curţii Constituţionale, republicată, cu un nou text, potrivit căruia Curtea Constituţională veghează la respectarea procedurilor legale pentru organizarea şi desfăşurarea alegerilor pentru Parlamentul European, Senat şi Camera Deputaţilor, alegerilor locale şi confirmă rezultatele acestora.
   În conformitate cu prevederile art. 61 din Regulamentul Camerei Deputaţilor, membrii Comisiei  au examinat propunerea legislativă mai sus menţionată în  şedinţa din  15 aprilie  2008.  Cu prilejul dezbaterilor, membri Comsiei au constatat că Legea nr.47/1992, în acord cu art.146 lit.f) şi i) din Constituţia României, republicată, prevede deja competenţa Curţii Constituţionale de a veghea la respectarea procedurii pentru alegerea Preşedintelui  României şi de a confirma rezultatele sufragiului, precum şi de a veghea la respectarea procedurii pentru organizarea şi desfăşurarea referendumului şi de a confirma rezultatele acestuia. De asemenea, legislaţia actuală reglementează, la rândul ei,  modalitatea de supraveghere şi validare a rezultatelor alegerilor pentru Parlamentul European, Camera Deputaţilor, Senat, precum şi pentru organele administraţiei publice locale.
  Din numărul total de 28 membri ai Comisiei juridice, de disciplină şi imunităţi au participat la şedinţă 15 deputaţi.
                    În urma dezbaterii, membrii Comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative de completare a Legii nr.47(r1) din 18/05/ 1992 privind organizarea şi funcţionarea Curţii Constiutţionale .

.              În raport de obiectul şi conţinutul său, propunerea legislativă face parte din categoria legilor organice.
                            PREŞEDINTE,                                              SECRETAR,
                            Sergiu ANDON                                            George BĂEŞU
Consilier 
Dr. Corneliu Manda

